

**ΝΕΑ ΔΗΜΟΚΡΑΤΙΑ**

**ΧΡΙΣΤΟΣ ΔΗΜΑΣ (ΚΟΡΙΝΘΙΑΣ)**

**ΝΤΟΡΑ ΜΠΑΚΟΓΙΑΝΝΗ (Α’ ΑΘΗΝΩΝ)**

**ΘΑΝΑΣΗΣ ΜΠΟΥΡΑΣ (ΑΤΤΙΚΗΣ)**

Αθήνα, 22 Νοεμβρίου 2017

**Ερώτηση προς τον Υπουργό Οικονομίας και Ανάπτυξης κ. Παπαδημητρίου**

**Θέμα: Υστέρηση στο Πρόγραμμα Δημοσίων Επενδύσεων**

Σύμφωνα με το Δελτίο Εκτέλεσης Προϋπολογισμού Ιανουαρίου - Οκτωβρίου 2017 που εκδόθηκε από το Υπουργείο Οικονομικών στις 14 Νοεμβρίου 2017, το Πρόγραμμα Δημοσίων Επενδύσεων για το διάστημα Ιανουαρίου - Οκτωβρίου παρουσιάζει σημαντική υστέρηση στην εκτέλεσή του. Πιο συγκεκριμένα, **ενώ** **θα έπρεπε ήδη να έχουν πραγματοποιηθεί δαπάνες ύψους 3,06 δισ. ευρώ, έχουν γίνει δαπάνες μόλις 1,97 δισ. ευρώ.** Αξίζει να σημειωθεί πως, παρά τις διαβεβαιώσεις που υπήρχαν και στο περσινό σχέδιο του Προϋπολογισμού ότι το Πρόγραμμα Δημοσίων Επενδύσεων θα καλυφθεί στο σύνολό του, στο τέλος του έτους **παρουσιάστηκε μειωμένο κατά 460 εκατ. ευρώ**.

Και όλα αυτά συμβαίνουν τη στιγμή που η κυβέρνηση κάνει λόγο για αλλαγή κλίματος, προσέλκυση επενδύσεων και οικονομική ανάκαμψη. Ενδεικτικά, όπως αναφέρεται στον Προϋπολογισμό του 2018, ο ρυθμός ανάπτυξης «ψαλιδίζεται» για μία ακόμη φορά στο 1,6%, αντί της αρχικής πρόβλεψης για 2,7%. Η κυβέρνηση επαίρεται για τα δήθεν οικονομικά της επιτεύγματα και τη φιλοεπενδυτική της στροφή. Στην πραγματικότητα, όμως, η οικονομία παραμένει εγκλωβισμένη στην παγίδα της ασθενικής ανάπτυξης.

 **Σύμφωνα με τα παραπάνω, ερωτάται ο κ. Υπουργός:**

1.      Σε ποια κατάσταση βρίσκεται η εκτέλεση του Προγράμματος Δημοσίων Επενδύσεων μέχρι σήμερα, για το τρέχον έτος; Πόσο εκτιμά η κυβέρνηση ότι θα δαπανήσει για δημόσιες επενδύσεις  - και όχι για άλλους σκοπούς - μέχρι το τέλος του 2017;

2.      Σε ποιο βαθμό εκτελέστηκε το Πρόγραμμα Δημοσίων Επενδύσεων του 2016; Για ποιους λόγους δεν εκτελέστηκε στο σύνολο του; Πού χρησιμοποιήθηκαν τα χρήματα που δεν αξιοποιήθηκαν σε δημόσιες επενδύσεις;

Οι ερωτώντες βουλευτές

Χρίστος Δήμας

Ντόρα Μπακογιάννη

Θανάσης Μπούρας